|  |
| --- |
| RANSKAN TASAVALTA |
|  |  |  |
| Maatalous- ja elintarvikeministeriö |
|  |  |  |
|  |  |  |

Määräys, annettu [päivämäärä],

mehiläisten ja muiden pölyttävien hyönteisten suojelusta ja pölytyspalvelujen säilyttämisestä kasvinsuojeluaineita käytettäessä

NOR: […]

Asianomaiset tahot: markkinoille saattamista koskevan luvan hakijat ja haltijat, kasvinsuojeluaineiden käyttäjät, pölytyspalvelujen saajat.

Aihe: tässä määräyksessä säädetään toimenpiteistä, joilla suojellaan pölyttäviä hyönteisiä sekä tarjottuja maatalous- ja ekosysteemipalveluja kasvinsuojeluaineiden käyttöön liittyviltä riskeiltä.

Voimaantulo: tämä määräys tulee voimaan seuraavana päivänä sen jälkeen, kun se on julkaistu Ranskan tasavallan virallisessa lehdessä.

Huomautus: Määräyksellä laajennetaan kaikkiin kasvinsuojeluaineisiin periaate, jonka mukaan pölyttäjille aiheutuvan riskin osalta on arvioitava mahdollisuutta käyttää kasvinsuojeluainetta kukinnan aikana pölyttäjiä houkuttelevissa viljelykasveissa ja medenkeruualueilla. Jos Ranskan elintarvike-, ympäristö- sekä työterveys- ja työturvallisuusasioista vastaava viranomainen (Anses) on hyväksynyt tuotteen käyttöön kukinnan aikana, käsittely on tehtävä erityistapauksia lukuun ottamatta auringonlaskua edeltävien kahden tunnin aikana ja kolmen tunnin kuluessa auringonlaskusta. Määräyksessä säädetään siirtymätoimenpiteistä ja näiden uusien säännösten täytäntöönpanon aikataulusta.

Viitteet: Tämä määräys on annettu maatalous- ja merikalastuslain L. 253-7 §:n nojalla. Siihen voi tutustua Légifrance-verkkosivustolla osoitteessa [*https://www.legifrance.gouv.fr/*](https://www.legifrance.gouv.fr/).

Ekologisesta siirtymästä vastaava ministeri, talous-, valtiovarain- ja elvyttämisministeri, solidaarisuus- ja terveysministeri sekä maatalous- ja elintarvikeministeri, jotka

ottavat huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009;

ottavat huomioon teknisiä määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä 9 päivänä syyskuuta 2015 annetun Euroopan parlamentin ja neuvoston direktiivin (EU) 2015/1535;

ottavat huomioon maatalous- ja merikalastuslain ja erityisesti sen L. 201-4, L. 251-3, L. 253-1, L. 253-7, D. 253-8, R. 253-43 ja R. 253-45 §:n;

ottavat huomioon edellytyksistä, joiden mukaisesti L. 257-1 §:ssä tarkoitetut toimijat pitävät maatalouslain L. 257-3 §:ssä tarkoitettua rekisteriä, 16 päivänä kesäkuuta 2009 annetun määräyksen;

ottavat huomioon ilmoituksen nro 2020/.... ;

ottavat huomioon [päivämäärä] ja [päivämäärä] välisenä aikana järjestetyssä ympäristölain L. 123-19-1 §:n mukaisessa julkisessa kuulemisessa esitetyt huomautukset;

säätävät seuraavaa:

### 1 §

Tässä määräyksessä käytetään seuraavia määritelmiä:

’Mehiläiset’: tarhatut mehiläiset, luonnonvaraiset mehiläiset ja kimalaiset;

’Auringonlasku’: käsittelypaikan sijaintia lähimpänä olevan paikan efemeridin määrittämä aika;

’Houkutteleva viljelykasvi’: houkutteleva viljelykasvi on viljelykasvi, joka on luonteensa vuoksi houkutteleva mehiläisille tai muille pölyttäville hyönteisille. Erityisesti maatalousministeriön virallisessa lehdessä lueteltuja viljelykasveja ei pidetä houkuttelevina tämän määräyksen mukaisesti;

’Eksudaatti’: mehiläisten tai muiden pölyttävien hyönteisten keräämät mesikasteet, kasvien tuottamat makeat eritteet ja kasvien kukan ulkopuoliset medet;

’Kukinta’: kasvukausi, joka ulottuu ensimmäisten kukkien aukeamisesta viimeisten kukkien terälehtien putoamiseen;

’Tuotteet’: maatalous- ja merikalastuslain L.253-1 §:ssä tarkoitetut kasvinsuojeluaineet, lukuun ottamatta harvennustuotteita, ja niiden liitännäisaineet;

’Rekisteri’: edellytyksistä, joiden mukaisesti L. 257-1 §:ssä tarkoitetut toimijat pitävät kasvinsuojeluaineiden markkinoille saattamista koskevassa 21 päivänä lokakuuta 2009 annetun asetuksen (EY) N:o 1107/2009 67 artiklassa tarkoitettua rekisteriä, 16 päivänä kesäkuuta 2009 annetussa määräyksessä säädetty kasvinsuojeluaineiden käyttöön liittyvä rekisteri;

’Käyttö’: kasvinsuojeluaineen tai liitännäisaineen käyttö kasvissa, kasvituotteessa tai kasviheimossa tuhoojan, tuhoojaryhmän, taudin tai tautiryhmän torjumiseksi tarkasti määriteltyjen tehtävän ja levitysmenetelmän mukaisesti, sellaisina kuin ne on lueteltu maatalous- ja merikalastuslain D.253-8 §:n II momentissa tarkoitetussa luettelossa;

’Tuotteen käyttö’: kasvinsuojeluaineen tai liitännäisaineen käyttö kasvusyklissä sallitun käytön mukaisesti riippumatta levitysmenetelmästä ja käsiteltävästä kasvin osasta, lukuun ottamatta liitteessä 1 määritettyjä käsittelyjä, joissa pölyttäjien altistuminen kukinnan aikana suljetaan pois;

’Medenkeruualue’: tuotannossa olevia viljelykasveja lukuun ottamatta medenkeruualue on maatalous- tai muu kuin maatalousalue, jolla on viljelty tai spontaani kasviyhdyskunta, joka on ilmeisen tärkeä mehiläisille tai muille pölyttäville hyönteisille kukkien tai eksudaattien esiintymisen vuoksi. Tässä määräyksessä tuotteiden käytöillä medenkeruualueilla tarkoitetaan käyttöjä, jotka on tarkoitettu erityisesti näiden alueiden käsittelyyn riippumatta siitä, käytetäänkö niitä tuotannossa olevissa viljelykasveissa.

I osasto: Kasvinsuojeluaineiden hyväksymisedellytykset kukinta-aikaan

**2 §**

Kun Anses myöntää tai uusii maatalous- ja merikalastuslain L. 253-1 §:ssä tarkoitetun luvan, sen on arvioitava riskit, jotka liittyvät tuotteen käyttöön houkuttelevissa viljelykasveissa kukinnan aikana.

Tätä varten hakijan on liitettävä asiakirja-aineistoonsa voimassa olevan lainsäädännön edellyttämät testit ja riskinarvioinnit sekä tiedot, jotka ovat tarpeen, jotta Anses voi päättää ensimmäisessä momentissa tarkoitetusta arvioinnista.

Jos viranomaisen suorittamassa riskinarvioinnissa todetaan, että käyttö johtaa mehiläisten merkityksettömään altistumiseen tai että se ei aiheuta kohtuuttomia, akuutteja tai kroonisia vaikutuksia mehiläisiin tai vaikutuksia yhteiskuntien selviämiseen ja kehittymiseen, tuotteen käyttö voidaan sallia vastaavassa houkuttelevassa viljelykasvissa sen kukinnan aikana ja medenkeruualueilla. Tällaisen käytön edellytyksenä on 3 §:ssä säädettyjen toimenpiteiden noudattaminen.

Muussa tapauksessa tuotteen käyttö on kielletty vastaavassa houkuttelevassa viljelykasvissa sen kukinnan aikana ja medenkeruualueilla.

II osasto: Kasvinsuojeluaineiden käyttöedellytykset kukinta-aikaan

### 3 §

Edellä olevan 2 §:n toisen momentin mukaisesti hyväksyttyä tuotetta on käytettävä houkuttelevassa viljelykasvissa kukinnan aikana tai medenkeruualueella auringonlaskua edeltävien kahden tunnin aikana ja kolmen tunnin kuluessa auringonlaskusta.

Tätä määräaikaa voidaan mukauttaa tai se voidaan poistaa erityisesti aamulla suoritettavien käsittelyjen mahdollistamiseksi edellyttäen, että otetaan käyttöön toimenpiteitä, joilla tarjotaan mehiläisten ja muiden pölyttäjien altistumista koskevat vastaavat takeet. Nämä toimenpiteet ja niihin liittyvät käsittelymenettelyt, jotka toimenpiteet mahdollistavat, esitetään liitteessä 2 Ansesin lausunnon jälkeen.

Poiketen siitä, mitä ensimmäisessä momentissa säädetään, mainitun ajanjakson ulkopuolella tehdään kasvinsuojeluaineiden käyttökokeilu, jotta voidaan tunnistaa päätöksentekoa tukevat välineet tai muut teknologiat, joiden käyttö tarjoaisi vastaavat takeet mehiläisten ja muiden pölyttäjien altistumisen osalta. Tämä enintään kolmen vuoden mittainen kokeilu, jota Anses arvioi, toteutetaan ympäristö- ja maatalousministerien yhteisessä määräyksessä määritettyjen edellytysten ja yksityiskohtaisten sääntöjen mukaisesti.

**4 §**

Jos monivuotisen viljelykasvin alla oleva kasvipeite muodostaa medenkeruualueen, se on tehtävä pölyttäjille epähoukuttelevaksi ennen hyönteis- ja punkkimyrkyillä tehtäviä käsittelyjä.

**5 §**

Edellä 3 §:ssä säädettyä käyttöaikaa voidaan muuttaa seuraavissa tapauksissa:

– jos tuhoojien ainoastaan päiväsaikaan tapahtuvan toiminnan vuoksi 3 §:ssä määritetyn ajanjakson aikana suoritettu käsittely ei takaa käsitellyn viljelykasvin tehokasta suojelua;

– jos taudin kehittymisen vuoksi sienitautien torjunnan tehokkuus riippuu siitä, että se saatetaan päätökseen sellaisen rajoitetun ajan kuluessa, joka ei ole 3 §:ssä säädetyn ajanjakson mukainen.

Molemmissa tapauksissa käsittely voidaan tehdä ilman aikarajoituksia.

Rekisteriin on kirjattava käsittelyn alkamis- ja päättymisaika sekä 3 §:ssä säädetyn ajanjakson muutoksen syy.

**6 §**

Maatalous- ja merikalastuslain L. 201-4 §:n II momentin nojalla annetulla määräyksellä voidaan poiketa 2 §:n kolmannessa momentissa säädetystä kiellosta ja 3 §:ssä säädetyistä hallintatoimenpiteistä saman lain L. 251-3 §:n nojalla säänneltyjen organismien osalta.

### 7 §

I –. Sellaisten tuotteiden merkinnöissä, joiden käyttö viljelykasvissa kukinnan aikana ei ole sallittua 2 §:n mukaisesti, on oltava ilmaisu ”Voi olla vaarallista mehiläisille. Ei saa käyttää kukinta-aikaan eikä medenkeruualueilla mehiläisten ja muiden pölyttävien hyönteisten suojelemiseksi”.

II –. Sellaisten tuotteiden merkinnöissä, joiden käyttö viljelykasvissa kukinnan aikana on sallittu vähintään kerran 2 §:n mukaisesti, on oltava ilmaisu ”Voi olla vaarallista mehiläisille. Voidaan käyttää kukinta-aikaan ja medenkeruualueilla auringonlaskua edeltävien kahden tunnin aikana tai kolmen tunnin kuluessa auringonlaskusta vain seuraavia käyttötarkoituksia varten: […]

Aikatauluja voidaan mukauttaa määräyksen XXX mukaisesti”.

III osasto: Siirtymäsäännökset

### 8 §

I. Siirtymätoimenpiteenä hyönteis- ja punkkimyrkkyjä, joiden markkinoille saattamista koskevaan lupaan sisältyy tämän määräyksen voimaantulopäivänä jokin seuraavista maininnoista:

* ”käyttö sallittu kukinta-aikaan, kun mehiläisiä ei ole läsnä”;
* ”käyttö sallittu eksudaatin tuotantokausina, kun mehiläisiä ei ole läsnä”;
* ”käyttö sallittu kukinta-aikaan ja eksudaatin tuotantokausina, kun mehiläisiä ei ole läsnä”;

voidaan käyttää kyseisiin käyttötarkoituksiin houkuttelevissa viljelykasveissa kukinnan aikana tai medenkeruualueilla 3 ja 4 §:ssä säädettyjen edellytysten mukaisesti markkinoille saattamista koskevan luvan uusimiseen asti.

II. Siirtymäkauden toimenpiteenä, jos muun tuotteen kuin hyönteis- ja punkkimyrkkyjen markkinoille saattamista koskeva lupa uusitaan alle 30 kuukauden kuluttua tämän määräyksen voimaantulosta, kyseistä tuotetta voidaan käyttää houkuttelevissa viljelykasveissa kukinnan aikana ja medenkeruualueilla 3 ja 4 §:ssä säädettyjen edellytysten mukaisesti, kunnes Anses on tehnyt päätöksen 2 §:ssä säädetystä riskinarvioinnista edellyttäen, että lisätiedot on toimitettu 30 kuukauden kuluessa tämän määräyksen voimaantulosta.

III. Siirtymäkauden toimenpiteenä, jos muun tuotteen kuin hyönteis- ja punkkimyrkkyjen markkinoille saattamista koskeva lupa uusitaan yli 30 kuukauden kuluttua tämän määräyksen voimaantulosta, kyseistä tuotetta voidaan käyttää houkuttelevissa viljelykasveissa kukinnan aikana ja medenkeruualueilla 3 ja 4 §:ssä säädettyjen edellytysten mukaisesti, kunnes Anses on tehnyt päätöksen 2 §:ssä säädetystä riskinarvioinnista edellyttäen, että lisätiedot on toimitettu 48 kuukauden kuluessa tämän määräyksen voimaantulosta.

IV. Jos lisätietoja ei toimiteta tämän pykälän II ja III momentissa säädetyissä määräajoissa, käyttö houkuttelevissa viljelykasveissa kukinnan aikana ja medenkeruualueilla on kielletty ja kyseisten tuotteiden merkinnät on saatettava ajan tasalle 5 §:n I momentin mukaisesti.

V. Hakijoiden on ilmoitettava Ansesille 18 kuukautta ennen tämän pykälän II ja III momentissa säädettyjen lisätietojen toimittamista aikomuksestaan esittää nämä lisätiedot ja täsmennettävä kyseiset käyttötarkoitukset.

VI. Edellä III–V momentissa säädettyjä säännöksiä ei sovelleta viljelykasveihin, joita ei pidetä keskeisinä jollakin Pohjois- tai Etelä-Ranskan alueella maatalous- ja merikalastuslain D. 253-8 §:ssä säädetyn käyttöluettelon mukaan. Näiden viljelykasvien osalta voimassa olevassa lainsäädännössä edellytettyjä pölyttäjiä koskevia testejä ja riskinarviointeja pyydetään markkinoille saattamista koskevan luvan uusimishetkellä, ja kyseisiä tuotteita voidaan käyttää houkuttelevissa viljelykasveissa kukinnan aikana tai medenkeruualueilla 3 ja 4 §:ssä säädettyjen edellytysten mukaisesti, kunnes Anses on tehnyt päätöksen 2 §:ssä säädetystä riskinarvioinnista.

VII. Anses julkaisee ja ajantasaistaa säännöllisesti luettelon 2 §:ssä säädettyjen edellytysten mukaisesti sallittujen tuotteiden käyttötarkoituksista.

### 9 §

Kumotaan maataloudessa käytettävien hyönteis- ja punkkimyrkkyjen käyttöedellytyksistä mehiläisten ja muiden pölyttävien hyönteisten suojelemiseksi 28 päivänä marraskuuta 2003 annettu määräys.

### 10 §

Riskien ennaltaehkäisystä vastaava pääjohtaja, terveysasioista vastaava pääjohtaja, kilpailusta, kuluttaja-asioista ja petosten torjunnasta vastaava pääjohtaja ja elintarvikeasioista vastaava pääjohtaja vastaavat kukin omalta osaltaan tämän Ranskan tasavallan virallisessa lehdessä julkaistavan määräyksen täytäntöönpanosta.

Annettu [päivämäärä].

Maatalous- ja elintarvikeministeri

Julien DENORMANDIE

Ekologisesta siirtymästä vastaava ministeri

Barbara POMPILI

Talous-, valtiovarain- ja elvyttämisministeri

Bruno LE MAIRE

Solidaarisuus- ja terveysministeri

Olivier VERAN

**Liite 1 – Luettelo käsittelyistä, joissa pölyttäjien altistuminen kukinnan aikana suljetaan pois**

* Kasvihuoneissa ja katteen alla viljellyille kasveille tehdyt käsittelyt, kun kyseiset kasvit eivät ole pölyttäjien saatavilla kukinnan aikana.

**Liite 2 [täydennetään]**